โบรกอัพเป้า JMART-JMT ขึ้นอีก 30% มองเพิ่มทุนจบหนุน “เจ มาร์ท” โตแกร่ง 3 ปี
โบรกอัพเป้า JMART-JMT ขึ้นอีก 30% มองเพิ่มทุนจบหนุน “เจ มาร์ท” โตแกร่ง 3 ปี แถม BTS ร่วมพันธมิตรเสริมแกร่งฐานลูกค้า-เพิ่มอีคอมเมิร์ซแพลตฟอร์มให้บริษัทในอนาคต 
โบรกอัพเป้า JMART-JMT ขึ้นอีก 30% มองเพิ่มทุนจบหนุน “เจ มาร์ท” โตแกร่ง 3 ปี แถม BTS ร่วมพันธมิตรช่วยเสริมแกร่งฐานลูกค้า-เพิ่มอีคอมเมิร์ซแพลตฟอร์มให้บริษัทในอนาคต
21 ธ.ค. 2564

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์วันนี้(21 ธ.ค.64) ว่า สำหรับหุ้นบริษัท เจ มาร์ท จำกัด (มหาชน) หรือ JMART  และ บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT โดยมีมุมมองเชิงบวกพร้อมกับปรับเพิ่มราคาเป้าหมายของทั้งสองหุ้นขึ้นกว่า 30%
โดยหลังการเพิ่มทุนเสร็จสิ้นจะทำให้ JMART สามารถรักษาการเติบโตที่แข็งแกร่งได้ในอีก 3 ปีข้างหน้า รวมถึงยังสามารถเดินหน้าตามแผนการเติบโตที่วางไว้ นอกจากนั้นการมี บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เข้ามาเป็นพันธมิตรทางกลยุทธ์จะช่วยเสริมความแข็งแกร่งด้านฐานลูกค้า เพิ่มอีคอมเมิร์ซแพลตฟอร์มให้กับบริษัท นวัตกรรมทางเทคโนโลยี และการนำคริปโตมาใช้ในระบบนิเวศน์ใหญ่ รวมถึงความเป็นไปได้ในการสร้าง JV ร่วมกับ JMT
ทางด้าน JMT ซึ่งจะมีศักยภาพการเติบโตจากการซื้อสินทรัพย์ และการตั้ง JV กับธนาคารแห่งหนึ่งเพื่อสร้างผลตอบแทนเพิ่มจากธุรกิจ AMC โดยมองว่า JMT นั้นเป็นตัวเลือกอันดับต้นในการร่วมทุนกับธนาคารเพื่อทำธุรกิจบริหารสินทรัพย์ และความชัดเจนจากธปท.เรื่องการช่วยธนาคาร และลูกหนี้ด้วยการตั้ง AMC จะออกมาในช่วงปลายเดือนธันวาคมนี้ หรือภายในไตรมาส1/2565
จากยอดจัดเก็บหนี้การซื้อสินทรัพย์ด้อยคุณภาพใน 9 เดือนแรกของปี 2564 มองว่าจะทำให้ยอดจัดเก็บหนี้ในไตรมาส 4/2564 ของ JMT สูงขึ้น 15% เทียบไตรมาสก่อนหน้า และ 44%เทียบช่วงเดียวกันของปีก่อน ส่วนทั้งปีจะโต 25% แม้ทางธนาคารจะเลื่อนการประมูล NPL ออกไปก็ตามโดยคาดว่าการซื้อสินทรัพย์ในไตรมาส 4/2564 จะอยู่ที่ราว 1 พันล้านบาท เทียบกับ 3.5 พันล้านบาท ในไตรมาส 3/2564 ที่ผ่านมา
ทั้งนี้มาร์จิ้นคาดว่าจะปรับตัวสูงขึ้น 250bps เทียบไตรมาสก่อนหน้าในไตรมาส 4/2564 แต่จะยังน้อยกว่าช่วงเดียวกันของปีที่แล้ว จากการเปลี่ยนแปลงของ asset mix และคาดว่ากำไรของ JMT ในไตรมาส 4/2564 จะอยู่ที่ 408 ล้านบาท เพิ่มขึ้น 16%เทียบไตรมาสก่อนหน้า และ 23% เทียบช่วงเดียวกันของปีก่อน ส่วนทั้งปีคาดอยู่ที่ 1.3 พันล้านบาท
ส่วนธุรกิจ J-Mobile มองว่าการเติบโตจะมาจากรายได้ และมาร์จิ้นที่เพิ่มขึ้น ซึ่งรายได้ในช่วง 9 เดือนแรกปี 2564 เติบโต 14% แต่กำไรสุทธิปรับตัวสูงขึ้นกว่า 300% จากความสามารถการบริหารอัตรา SG&amp;A ให้ลดลงจาก 14% ในปี 2563 มาอยู่ที่ 12.5% ด้วยการปรับเปลี่ยนช่องทางการจัดจำหน่าย และในอนาคต การเข้ามาของ BTS จะช่วยเสริม J-Mobile ด้านส่วนประสมผลิตภัณฑ์ (Product Mix) ซึ่งจะช่วยให้กำไรสามารถเติบโตได้อีก โดยคาดว่า J-Mobile จะมีกำไรในปี 2564 ที่ 200 ล้านบาท และ 320 ล้านบาท ในปี 2565 และปี 2566 อยู่ที่ 430 ล้านบาท
โดยปรับคำแนะนำ JMT จาก Neutral เป็น Outperform และปรับราคาเป้าหมายเพิ่มขึ้นจาก 58 บาท เป็น 77 บาท จากยอดการจัดเก็บหนี้ที่เพิ่มขึ้นในไตรมาส 4/2564 และการบริหารต้นทุนการดำเนินงานส่วนสินทรัพย์ด้อยคุณภาพแบบมีหลักค้ำประกันที่ลดลง ส่วนมาร์จิ้นใน 2 ปีข้างหน้า คาดว่าจะไม่เปลี่ยนแปลงจากราคาทุนตัดจำหน่ายของการลงทุนที่สูงขึ้น
นอกจากนั้นยังปรับเพิ่มราคาเป้าหมายให้กับ JMART จาก 48 บาท มาอยู่ที่ 65 บาท และคงมุมมอง Outperform ผลักดันโดยการเติบโตของกำไรจาก JMT (60% ของกำไร JMART) และ J-Mobile (17% ของกำไร JMART) ส่วนธุรกิจใหม่อย่าง J-Elite และ ฟินเทค &amp; คริปโต จะช่วยสร้างมูลค่าให้กับ JMART แต่กำไรจะปรากฎในช่วงปี 25566
บริษัทยังมีการเติบโตที่แข็งแกร่งจากการตั้งบริษัทร่วมทุนกับ BTS และบริษัทร่วมทุนอีกแห่งกับ Kookmin Bank ของเกาหลี และยังมีแนวโน้มได้เป็นพันธมิตรร่วมกับ JMT อีกด้วย